4 מקומות מעולים לאכול בהם כשאתם בערבה
ליאן בידר | mako חופש | פורסם 07/10/19 07:34
אזור הדרום בכלל והערבה הדרומית בפרט מציע חוויה מדברית קסומה: קיבוץ יטבתה, פארק תמנע, קיבוץ לוטן ועוד אינספור אפשרויות. בין אם אתם יוצאים לנופש מדברי, כדי להתנתק מהכל ובין אם אתם בדרך לאילת, לחופשה של בטן גב בבריכה – מתישהו תרגישו את הרעב מגיע, וכשזה יקרה – אל תיפלו למלכודת. בדיוק בשביל זה ריכזנו 4 מקומות שממש ממש כדאי לכם לפקוד בביקור הקרוב שלכם בערבה הדרומית.
לצמחונים ולא רק: פונדק נאות סמדר
מכירים את המקומות האלה שאתם חולפים על פניהם, עוצרים רק לריענון ומוצאים את עצמכם מתאהבים מבלי שהתכוונתם? אז כדאי שבפעם הבאה תגיעו בדיוק לכאן: בית קפה/מסעדה/חנות הבית של תוצרת אורגנית ומוצרי אומנות מקומית השוכן בצומת שיזפון (בין מצפה רמון לאילת) הפונדק מציע ארוחות צמחוניות, אוכל ביתי קפה ומגוון קינוחים מפנק ומוצרים אורגניים מתוצרת קיבוץ נאות סמדר לצד גינה מקסימה. כל מה שמוגש מוכן במקום: מהיין ועד הגבינות גלידות והריבות ואפילו מבחר מתנות מעשה ידם של אמני נאות סמדר.זוהי כנראה תחנת העצירה המושלמת למי שרוצה אוכל טוב וטרי והרבה מאוד שקט ושלווה.
לחובבי התה (כן, גם בקיץ): בית התה בקיבוץ בלוטן
איך שותים תה בחום של יולי אוגוסט? די בקלות, מסתבר, ככה זה כשהוא טעים מאוד. מה גם שחוץ מלשתות תה, אפשר לאכול במקום הזה אוכל ממש ממש טעים. בית התה המיוחד הזה הוקם על ידי אמנית וחברת הקיבוץ מינה קשי שהלכה לעולמה. מדובר במבנה שבנוי מאדמה ומגיש ארוחות צמחוניות, טבעוניות וחלביות. התפריט שמבוסס על הגידולים מהגינה, מציע ארוחות בוקר, קישים, קינוחים וכמובן את שלל סוגי תה מצמחי התבלין מהגן האורגני הסמוך. עוד במקום: גלריה המציעה למכירה יצירות של אמני הקיבוץ והאזור ועבודות יד נוספות כמו תכשיטים, קרמיקה, ספרים, תמונות, סבונים טבעיים וכירות ניידות מתקפלות ועוד.
לחובבי הבופה ועוד יותר מזה: מסעדת כפות תמרים – קיבוץ אילות
מסעדת כפות תמרים משמשת גם כחדר האוכל של הקיבוץ, אבל אל תתנו לזה להרתיע אתכם, מדובר כאן באוכל מעולה. במסעדה מגישים אוכל ביתי לארוחות בוקר וצהריים בסגנון מזנון חופשי. בנוסף לזה, בימי שישי עד הצהריים מתקיים במקום יריד אוכל מוכן שניתן ורצוי לקחת אתכם לאן תיסעו. בערב שישי מתקיימת במקום ארוחת שישי כשרה עשירה ומגוונת, גם כן בסגנון של מזנון חופשי. עדיין חושבים שאוכל קיבוצי הוא לא איכותי, אנחנו ממליצים לכם לעצור כאן ולגלות שזה ממש לא כך.
לחובבי הנוסטלגיה (והשחיתות): פונדק יטבתה
תקראו לנו נדושים, אבל אין חוויה ישראלית מובהקת יותר מלעצור ביטבתה בדרך לאילת. אין. זה קצת כמו לטוס לחו"ל בלי לעבור בדיוטי. זה פשוט לא קורה. פונדק יטבתה הוותיק והנוסטלגי מציע מסעדה חלבית ובשרית כשרה, גלידריה, חנות נוחות ומתנות ושלל אטרקציות לילדים: מהמחלבה ביטבתה ועד רחבה עם משחקים לילדים וביקור ברפת.
בינינו, כולנו עוצרים שם בראש ובראשונה בשביל השוקו. שזה הכרחי. אבל חכו רגע, כי יש משקה חדש בשכונה וכדאי להכיר אותו, במיוחד כשאתם אחרי 5 שעות באוטו עם ילדים חסרי מנוחה ו-WIFI: משקה יטבתה מורגנה - 6 שכבות של אייס שוקו יטבתה, קרם טופי, אייס מוקה יטבתה, שברי עוגיות, אייס קפה וקצפת.
ואם אתם כבר שם, אתם מוזמנים גם להתנסות בסדנה להכנת גלידה במקום. 45 דקות בהן תלמדו קצת מהסודות של הגלידה וכמובן תלקקו את האצבעות. הסדנאות בתיאום מראש.